RPO se Kode van Beste Praktyk ’n ideale riglyn vir veeboere - BKB
RPO se Kode van Beste Praktyk ’n ideale riglyn
Dorper Sheep Rams on a dorper sheep stud farm in the Tankwa karoo in South Africa
HG Human en sy seun, Johannes, is twee bekende Dorper-telers en voorlopers in prestasietoetsing van Prieska in die Karoo.
Volgens hulle pas meeste boere eintlik die Rooivleisprodusente-organisasie (RPO) se Kode van Beste Praktyk vir veeboere toe sonder dat hulle dit besef.
Volgens die Kode van Beste Praktyk moet boere deesdae nie net fokus op produksie nie, maar ook op faktore soos verbruikers se voorkeure, die beskerming van natuurlike hulpbronne, biodiversiteit en ekostelsels, welsyn en die sosiale ontwikkeling van almal in die produksieketting.
HG sȇ hulle gebruik in goeie en swak jare ’n driekampstelsel en probeer altyd om die weiding so te gebruik dat een kamp ten minste vir ’n hele groeiseisoen rus.
Johannes sê hulle is gelukkig om baie water op die plaas te hê en het aanvanklik verskeie suipplekke vir die skape gehad, maar hy het agtergekom dit skep meer probleme as minder waterpunte.
Minder waterpunte op die plaas het gelei tot minder roofdiere en dat die vertrapping van veld naby die water verminder.
Biodiversiteit en ekostelsels
Dit is vir HG en Johannes baie belangrik dat die biodiversiteit op die plaas in stand gehou word en die ekostelsels in die natuur bewaar word.
HG sê hulle gebruik net geregistreerde medikasie vir die diere, asook geregistreerde aanvullende voeding en lekke. Hulle gebruik ook nie voeding met hoendermis en beenmeel in nie.
Heelwat indringerplante, soos prosopisbome, kom op die Humans se grond voor en hulle het begin om van dié bome ontslae te raak. Die boomstamme word met gif gesmeer en gelos dat hulle vrek.
HG sê nog ’n ernstige saak is om enige vorm van besoedeling op die plaas te voorkom.
Welsyn van diere
Die gesondheid en welsyn van die diere is vir HG ’n hoë prioriteit.
Hulle skape word net met laaibanke gelaai om hulle so min as moontlik te hanteer. Die voertuise wat skape vervoer het almal matte sodat hulle nie in hul eie urine en mis hoef te staan nie. Met die merk van die diere probeer hulle so min as moontlik pyn te veroorsaak en ’n wondmiddel word dadelik op die wonde gesit. Ramme word ook nie gekastreer nie.
“Die diere op die plaas moet vry wees van honger en dors, hulle moenie ontstel word nie, pyn, beserings en siektes moet sover moontlik deur voortydige optrede vermy word en die diere moet ook die vryheid hê om hul normale gedragspatrone te volg.”
Hulle het baie moeite gedoen om seker te maak die diere het, veral in die somermaande, genoeg skuiling teen die son.
Goeie kuddebestuur is vir HG en Johannes noodsaaklik. “Ons het eintlik net meer planmatig begin werk, gesorg dat onproduktiewe ooie uit die kudde gehaal word en dat ons saam met die natuur werk,” verduidelik HG.
Hy sê hulle het twee lam- en paarseisoene in die jaar. Hulle het ’n eenvoudige paringstelsel en spuitstelsel saam met die veearts uitgewerk wat uitstekend vir hul kudde werk. Hulle speen die lammers op 100 dae en lammers onder 35kg gaan eers voerkraal toe, terwyl die res van die veld af bemark word.
Volgens hom is die Kode van Beste Praktyk ’n ideale riglyn wat enige veeboer kan gebruik. “Dit dek alle probleme wat menslik gekeer kan word en maak jou bewus van die slaggate wat jy kon vermy het.”
Nitique Farming Digital Auction Results
Digital store lamb sale report – 25 May 2020